Hugmyndir Alþjóða knattspyrnusambandsins um að halda HM karla í fótbolta á tveggja ára fresti í stað fjögurra, hefur fallið í grýttan jarðveg margra annarra íþróttasambanda. Nú hefur Alþjóða Ólympíunefndin látið í sér heyra og er langt frá því að vera sátt við hugmyndirnar.
HM karla í fótbolta og sumarólympíuleikar hafa verið haldin á fjögurra ára fresti, en þessir stærstu alþjóðlegu íþróttaviðburðir heims ber þó ekki upp á sama árið. Það gæti þó breyst verði hugmyndir FIFA, Alþjóða knattspyrnusambandsins að veruleika að fjölga heimsmeistaramótum karla í fótbolta. IOC, Alþjóða Ólympíunefndin hefur líka mótmælt þessu harðlega, enda mikið í húfi, ekki síst hvað varðar markaðsmál. IOC hefur þess vegna sent frá sér sérstaka tilkynningu þar sem ráðahag FIFA er mótmælt og segir FIFA aðeins vera að hugsa um sinn eigin hag, en ekki um skaðann sem getur hlotist fyrir leikmenn, félög, knattspyrnusambönd einstakra landa og alþjóða sambönd annarra íþróttagreina. Meðal þess sem IOC bendir á í yfirlýsingu sinni er líka að ekkert kynjajafnrétti sé fólgið í því að ætla að halda HM karla í fótbolta á tveggja ára fresti en HM kvenna áfram á fjögurra ára fresti. Aðildarsambönd FIFA eru 211 af þeim koma samtals 65 frá Evrópu og Suður-Ameríku. Þau hafa þó jafnframt hótað því að taka ekki þátt í HM verði af hugmyndum FIFA að fjölga heimsmeistaramótum. Nánar verður farið í saumana á þessu í hádeginu á Rás 1 hér eftir fréttir.
Þó aðeins séu þrjár vikur síðan bikarmeistarar í körfubolta voru krýndir, hófst bikarkeppnin á ný í gærkvöld. Keflavík burstaði Íslandsmeistara Vals í 1. umferð kvenna, 78-44 og Valur er því úr leik. Njarðvík vann svo stórsigur á Vestra, 87-46. Í 1. umferð karla vann Valur Ármann 95-69 og Tindastóll vann 51 stig sigur á Skallagrími, 112-61. Fyrstu umferð karla lýkur í kvöld með þremur leikjum sem allir hefjast klukkan korter yfir sjö. Hamar tekur á móti Vestra í Hveragerði. Selfoss fær ÍA í heimsókn og Sindri fær ÍR til sín á Höfn í Hornafirði.